Սպիտակ Տունը կոչ է անում Ռուսաստանին ավելի մեծ ջանքեր գործադրել Սիրիայի ու Ուկրայինայի հարցերում
Վաշինգտոնում կայացած ռուս-ամերիկյան հանդիպումների գերիշխող թեման սիրիական ճգնաժամն էր: Արտգործնախարար Լավրովն այն քննարկել էր նախագահ Թրամփի և պետքարտուղար Թիլերսոնի հետ հանդիպումների ընթացքում:
Նախկին պետքարտուղար Հենրի Քիսենջերի հետ հանդիպման ընթացքում, նախագահ Դոնալդ Թրամփը չափազանց դրական գնահատեց իր հանդիպումը Ռուսաստանի արտգործնախարար Սերգեյ Լավրովի հետ: «Կարծում եմ մենք առաջ ենք շարժվում Սիրիայի հարցում: Կարծում եմ այն, ինչ տեղի է ունենում չափազանց դրական է: Մենք կանգնեցնելու ենք մարդասպանություններն ու զոհերը»,- ասել էր նախագահ Թրամփը: Իր հերթին արտգործնախարար Սերգեյ Լավրովն ասել է. «Մենք քննարկել ենք սիրիական ճգնաժամի առնչությամբ մի շարք հարցեր ու գաղափարներ, մասնավորապես խաղաղ գոտիների ստեղծման գաղափարը: Դա կլինի քայլ առաջ մարդասիրական խնդիրների լուծման ճանապարհին»: Լրագրողների հետ հանդիպման ընթացքում Սերգեյ Լավրովը կրկին հերքել է ԱՄՆ-ի ընտրություններին Ռուսաստանի ներգրավվածության մեղադրանքն՝ անվանելով դրանք կեղծ տեղեկություններ, որոնք վիրավորում են ամերիկյան ժողովրդին: «Կարծում եմ, քաղաքական գործիչները վնաս են հասցնում ԱՄՆ-ի քաղաքական համակարգին՝ փորձելով ներկայացնել, որ որևէ մեկը դրսից վերահսկում է Ամերիկան»,- հայտարարել էր Լավրովը Իր հերթին Սպիտակ Տան տարածած կարճ հաղորդագրությունը կոչ է անում Ռուսաստանին ավելի շատ ջանքեր գործադրել Սիրիայի ու Ուկրայինայի հարցերում: Այդուհանդերձ Սպիտակ Տան դրական արձագանքը չի կարող թաքցնել Մոսկվայի ու Վաշինգտոնի միջև լարված հարաբերությունները, նշում է փորձագետ Սթիվեն Փայֆերը: «Սիրիայի հարցում փաստորեն առկա են տարաձայնություններ: Ինչպես հաղորդել է Սպիտակ տունը, նախագահը խնդրել է Լավրովին սանձահարել Ասադին, Իրանին և Իրանի հովանավորյալներին, սակայն չեմ կարծում, որ Ռուսաստանը հակված է անելու դա: Կարծես կա մեծ ցանկություն բարելավելու հարաբերությունները, սակայն այդ ճանապարհին կան բազմաթիվ մեծ խոչընդոտներ ներառյալ իրավիճակն Ուկրաինայում»,- ասել է փորձագետ Փայֆերը: Հատկանշանական է, որ պետքարտուղար Թիլերսոնի հետ հանդիպման ժամանակ, ի պատասխան լրագրողների հարցերին՝ կապված Հետաքնությունների դաշնային բյուրոյի ղեկավար Քոմիի պաշտոնանկման հետ, Լավրովը զարմանքով հարցրել է. «Նա պաշտոնազրկվե՞լ է: Կատակու՞մ եք»։